《谢晦斋倅嘉兴》
宋代·释居简

春风艺兰茝，采采山之阿。广庭拓馀地，华风日编摩。

芳洁渐可冀，榛莽常婆娑。紫芽茁新馥，薰莸相错摩。

引类连根株，图蔓费斧柯。何知种植勤，苦心忘鬓皤。

九畹与百亩，恨少不恨多。薿薿谢庭玉，比德元同科。

馀光烛槜李，散采摇清波。太湖跨三州，如此明月何。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。